題名碑石琢之已成求章伯益先生篆額
作者：鄭獬
朝代：宋

paragraphs: 老匠隳山斬蒼石，偃然巨璞長於席。
銳鑿飛椎日鑱擊，金錞嘲轟滿虛室。
白沙礲就大禹圭，紺滑自同青玉色。
兩螭攫拏相鬥立，欲求大篆冠其額。
先生絕妙不須言，引墨爲我一落筆，蟠屈玉筯入石壁。
吾曹名氏遂輝赫，異物不復容侵蝕。
赤尾鯉魚問消息，丐我數字得不得。